b"\n_START_ARTICLE_\nCasa de Santa Anna de Merola\n_START_SECTION_\nDescripci\xc3\xb3\n_START_PARAGRAPH_\nMasia fortificada a l'entorn d'una torre cil\xc3\xadndrica de la qual nom\xc3\xa9s resten les ru\xc3\xafnes de la casa: restes de les escales d'acc\xc3\xa9s a les dues plantes i part de les parets mestres. La superf\xc3\xadcie de la planta baixa edificada \xc3\xa9s de 241 metres quadrats, m\xc3\xa9s la capella (tamb\xc3\xa9 enrunada). El celler \xc3\xa9s de 207 m2, i tenia tres naus. La teulada \xc3\xa9s a quatre vessants. Els edificis estaven units per un pati vorejat d'un mur amb el seu portal d'acc\xc3\xa9s. La construcci\xc3\xb3 principal \xc3\xa9s del segle XV i conserva elements com les finestres, de les quals es conserven nom\xc3\xa9s les decoracions dels suports laterals de les llindes, molt malmeses. T\xc3\xa9 altres finestres rectangulars amb llinda recta i rodejades de motllura. No es conserva res del portal rod\xc3\xb3 adovellat. El material b\xc3\xa0sic de construcci\xc3\xb3 \xc3\xa9s la pedra combinant la ma\xc3\xa7oneria i els carreus al angles._NEWLINE_La Capella \xc3\xa9 d'una sola nau i est\xc3\xa0 situada al pati davanter al costat dret del portal d'acc\xc3\xa9s al recinte. A la fa\xc3\xa7ana encara s'hi pot veure les restes de l'espadanya i el portal rod\xc3\xb3 adovellat. A la construcci\xc3\xb3 s'hi combina l'obra vista arrebossada i la pedra irregular. Probablement la seva construcci\xc3\xb3 no \xc3\xa9s anterior al segle XVII.\n_START_SECTION_\nHist\xc3\xb2ria\n_START_PARAGRAPH_\nLa casa de Santa Anna era un alou del castell de Montpalau. Aquesta situaci\xc3\xb3, a l'\xc3\xa8poca feudal, ens diu com n'era considerada durant els segles XII i XIII i, per tant, les propietats que tenien tamb\xc3\xa9 eren importants. En ella residiren els Comtes de Creixell. La casa tingu\xc3\xa9 noves construccions i reformes fins a arribar a nosaltres. Els darrers propietaris es deien Borrell, i van haver de deixar la casa pel seu mal estat. Darrerament es vengueren les terres dels entorns, i sols es quedaren les parets al clos dels murs del pati."